Nariadenie Komisie (ES) č. 1213/2003
zo 7. júla 2003,
ktorým sa mení a dopĺňa príloha I k nariadeniu (ES) č. 304/2003 Európskeho parlamentu a Rady o vývoze a dovoze nebezpečných chemikálií
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 304/2003 Európskeho parlamentu a Rady z 28. júla 2003 o vývoze a dovoze nebezpečných chemikálií [1], a najmä na jeho článok 22 ods. 1,
keďže:
(1) Nariadenie (ES) č. 304/2003 zavádza Rotterdamský dohovor o postupe udeľovania predbežného súhlasu po predchádzajúcom ohlásení (postupe PIC) pre určité nebezpečné chemikálie a pesticídy v medzinárodnom obchode, podpísaný 11. septembra 1998 a potvrdený spoločenstvom rozhodnutím Rady 2003/106/ES [2]. Pred nadobudnutím účinnosti tohto dohovoru nariadenie (ES) č. 304/2003 tiež zavádza dočasný PIC postup ustanovený rezolúciou o dočasných opatreniach ustanovených záverečným aktom diplomatickej konferencie, na ktorej bol prijatý tento dohovor.
(2) Príloha I k nariadeniu (ES) č. 304/2003 pozostáva z troch častí obsahujúcich, v uvedenom poradí, zoznam chemikálií, ktoré podliehajú postupu oznamovania vývozu, zoznam chemikálií, ktoré spĺňajú podmienky na PIC oznamovanie, a zoznam chemikálií, ktoré podliehajú PIC postupu podľa Rotterdamského dohovoru.
(3) Vzhľadom na správu o posledných konečných regulačných rozhodnutiach podľa právnych predpisov spoločenstva zakázať alebo prísne obmedziť určité chemikálie by sa niekoľko chemikálií malo pridať do zoznamu chemikálií obsiahnutých v časti 1 a 2 prílohy I k nariadeniu (ES) č. 304/2003.
(4) Medzivládny rokovací výbor pre dohovor na svojom deviatom zasadnutí, ktoré sa konalo od 30. septembra do 4. októbra 2002, rozhodol, že chemikália monokrotofos by sa mala pridať do zoznamu chemikálií obsiahnutých v 3. časti prílohy I k nariadeniu (ES) č. 304/2003 a terajšia položka v časti 1 by sa mala zmeniť a doplniť.
(5) Príloha 1 k nariadeniu (ES) č. 304/2003 by mala byť preto podľa toho zmenená a doplnená.
(6) Opatrenia ustanovené v tomto nariadení sú v súlade so stanoviskom výboru ustanoveného podľa článku 29 smernice Rady 67/548/EHS [3], naposledy zmenenej a doplnenej nariadením (ES) č. 807/2003 [4],
PRIJALA TOTO NARIADENIE:
Článok 1
Príloha I k nariadeniu (ES) č. 304/2003 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiaty deň nasledujúci po jeho uverejnení v Úradnom vestníku Európskej Únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 7. júla 2003